Video: Cancer.vive; meer as 2 300km in 10 dae | Maroela Media
'n Video van die Cancer.vive geleentheid volg onderaan die berig.
Cancer.vive is 'n projek wat begin is deur die nie-winsgewende organisasie People Living with Cancer. Die projek het nie net ten doel om bewusmaking van kanker te skep nie, maar ook mense op te voed en in te lig om die tekens van kanker vroeg te identifiseer.
Die toer bestaan onder meer uit 'n kleurvolle groep motorfietsryers wat kanker oorwin het of net 'n ondersteuner is. Die groep reis deur stede, dorpies en landelike gebiede waar hulle op 'n vermaaklike manier die boodskap van die toer oordra aan die gemeenskappe.
Janie du Plessis, die hoof uitvoerende direkteur van People Living with Cancer en wat self ook die toer op 'n motorfiets aanpak, sê om met kanker gediagnoseer te word is 'n skrikwekkende tyd in enige iemand se lewe. "Ons missie is om vir mense wat met kanker saamleef te vertel dat hulle nie alleen is nie en dat die kans om oorlewing baie groot is indien dit vroeg genoeg geïdentifiseer word."
Maroela Media het met Maria Muller, wat op 'n baie jong ouderdom met kanker gediagnoseer, asook met du Plessis oor dié toer gesels. Kyk gerus die video hieronder.